Alle oë op Fleetwood in Sun CityEngeland se Tommy Fleetwood op die eerste dag van die the BMW PGA-kampioenskap in Wentworth. (Foto: Glyn Kirk / AFP) Die Engelsman Tommy Fleetwood is die beroepswedders se gunsteling om weer die Nedbank-uitdaagtitel syne te maak, maar plaaslike gholfliefhebbers se hoop is op ’n handvol SA sterre gevestig om die wedloop na die gesogte Sun City-kroon te wen. Die Sonstad se toernooi is terug op die kalender nadat dit die laaste twee jaar weens die Covid‑19-pandemie nie plaasgevind het nie. Fleetwood was die wenner van die 2019-toernooi en as dit van die beroepswedders afhang, sal hy Sondag ook die 40ste wenner van die Nedbank-titel wees. Die bebaarde Engelse Ryderbeker-ster is een van altesaam 66 spelers wat vanaf Donderdag oor 72 putjies sake sal uitspook om die wentjek van $1 miljoen (sowat R18 miljoen). Dit is heelwat meer as die ses spelers wat tydens die heel eerste toernooi in 1981 deelgeneem het om die wentjek van $500 000. Vanjaar se wenner kry egter heelwat minder as die R2,5 miljoen wat in 2019 op die spel was. Die toernooi se totale pryspot beloop $6 miljoen (sowat R108 miljoen). Die 31-jarige Fleetwood het tot dusver vanjaar nie die beste van jare op die gholfbaan beleef nie, maar ’n vierde plek einde verlede maand in die toernooi om die CJ-beker in die Amerikaanse PGA-reeks, het sy selfvertroue ’n hupstoot gegee om 2022 op ’n hoë noot af te sluit. “Ek voel ek is baie naby daaraan om weer my beste spelpeil te bereik. Veral my bofhoue laat my opgewonde. Ek het jare laas die balletjie goed van die bof af geslaan en het daarom klein verstellings aan my swaai gemaak. Dit begin te werk en ek is eensklaps weer op my gemak van die bowwe af,” het Fleetwood oor sy wenkanse gesê. Die Gary Player-baan by Sun City is juis ŉ baan wat ŉ hoë premie op spelers se bofhoue plaas en byna al die vorige kampioene was van die bestes wat dié afdeling van die spel betref. Afgesien van Fleetwood, word die Belg Thomas Detry as ’n groot gunsteling gereken. Die 29-jarige boorling van Brussel speel deesdae sy gholf in Amerika en het in sy laaste vyf toernooie vier keer onder die topvyftien geëindig. Een van daardie topvyftien-vertonings was ’n tweede plek twee weke gelede in die Bermuda-kampioenskap. Hy is duidelik goed op dreef en sy derde plek in die 2019-toernooi op Sun City is ’n bewys dat die baan hom pas. Detry se setwerk staan tussen hom en ’n oorwinning. As hy aan die gang kom, is hy dodelik op die kort grassies, maar dit kan ook sy agilleshiel wees. Die SA vlag sal vandeesweek deur Branden Grace, Christiaan Bezuidenhout, Thriston Lawrence, Oliver Bekker en George Coetzee gedra word. Ses Suid-Afrikaners kon dit tot dusver regkry om die toernooi te wen, hulle is Fulton Allem (1988), David Frost (1989, 1990, 1992), Ernie Els (1999, 2000, 2002), Retief Goosen (2004), Trevor Immelman (2007) en Branden Grace (2017). Coetzee ry op die kruin van die golf nadat hy die afgelope Sondag die SA PGA-titel op St. Francis ingepalm het. Hy is van die heel bestes op die setperke en indien hy sy bofhoue in spel kan hou, sal hy onder die spelers wees wat uiteindelik om die kroon veg. Grace is ŉ gewese Nedbank-kampioen (2017) en vir jare al ’n speler van internasionale gehalte. Hy het vanjaar die Amerikaanse PGA-reeks vir die omstrede LIV-reeks verruil en nadat hy meer as R300 miljoen aan prysgeld gewen het, kan niemand iets sê oor sy besluit om groener weivelde te gaan soek nie. ’n Tussenribspierbesering kortwiek Grace egter op die oomblik en sy ondersteuners sal hoop dat hy fiks genoeg is om sy beste te gee. Nog ’n man wat al in die verlede die Gary Player-baan getem het, is Bezuidenhout wat in 2020 die SA Ope by Sun City met vyf houe gewen het. Die boorling van Delmas het vanjaar ’n goeie debuutseisoen in die Amerikaanse PGA-reeks gehad en byna R40 miljoen aan prysgeld verdien met bestendige vertonings regdeur die seisoen. Hy sal op plaaslike bodem wil wys dat hy oor genoeg ervaring en talent beskik om die wêreld se bestes na die kroon te steek. Sou Bezuidenhout se setyster vandeesweek vuurwarm wees en hy kan die balletjie op die skoonvelde hou met sy bofhoue, is hy die man om te klop. Wedsyfers vir enkele van die gunstelinge: 9/1: Tommy Fleetwood (Eng) 12/1: Thomas Detry (Belg) 14/1: Jordan Smith (Eng) 16/1: Ryan Fox (NS) 18/1: Christiaan Bezuidenhout (SA), Robert MacIntyre (Skot) 22/1: Lucas Herbert (Aus) 25/1: Branden Grace (SA) 33/1: Thriston Lawrence (SA) 40/1: George Coetzee (SA) 50/1: Oliver Bekker (SA).